കോലിയുടെ സമ്മര്ദ തന്ത്രങ്ങള് പൊളിക്കാന് ബിസിസിഐ അനില് കുംബ്ലെയെ പരിശീലകനാക്കി തെറ്റു തിരുത്താനുറച്ച് സൗരവ് ഗാംഗുലി വി വി എസ് ലക്ഷ്മണും പരിഗണനയില് അച്ചടക്കം കടുപ്പിക്കും ഇന്ത്യന് ക്രിക്കറ്റ് മുഖച്ഛായ മാറ്റുന്നു ന്യൂഡല്ഹി: ട്വന്റി 20 ക്രിക്കറ്റ് ലോകകപ്പ് പൂര്ത്തിയാകുന്നതിനൊപ്പം ഇന്ത്യന് ക്രിക്കറ്റിന്റെ മുഖച്ഛായ അടിമുടി മാറ്റാനുറച്ച് ഇന്ത്യന് ക്രിക്കറ്റ് കണ്ട്രോള് ബോര്ഡ്. മുഖ്യ പരിശീലക സ്ഥാനത്ത് നിന്നും രവി ശാസ്ത്രിയും ട്വന്റി 20 ടീം നായക സ്ഥാനത്ത് നിന്നും വിരാട് കോലിയും പടിയിറങ്ങുമ്ബോള് കരുത്തുറ്റ നേതൃത്വത്തെ പകരക്കാരായി നിയോഗിക്കാനാണ് ലക്ഷ്യമിടുന്നത്. നായകന് വിരാട് കോലിയുടെ സമ്മര്ദ്ദങ്ങള്ക്ക് വഴങ്ങി പരിശീലക സ്ഥാനം ഒഴിയേണ്ടി വന്ന അനില് കുംബ്ലയെ വീണ്ടും പരിശീലകനായി തിരികെ കൊണ്ടുവരാനാണ് സൗരവ് ഗാംഗുലിയുടെ നേതൃത്വത്തിലുള്ള ഇന്ത്യന് ബോര്ഡ് തയ്യാറെടുക്കുന്നത്. മുന് താരവും ഇന്ത്യന് പ്രിമിയര് ലീഗില് പഞ്ചാബ് കിങ്സ് പരിശീലകനുമായ അനില് കുംബ്ലെയെ തിരികെയെത്തിക്കാന് വേണ്ട നടപടികള് തുടങ്ങിയെന്നാണ് റിപ്പോര്ട്ടുകള് പറയുന്നത്. കോലിയുടെ സമ്മര്ദത്തിന് വഴങ്ങി കുംബ്ലെയെ തഴഞ്ഞത് തെറ്റായ മാതൃക സൃഷ്ടിച്ചെന്ന തിരിച്ചറിവിലാണ് തെറ്റു തിരുത്തലിന് ഇന്ത്യന് ക്രിക്കറ്റ് ബോര്ഡ് തയ്യാറെടുക്കുന്നത്. പരിശീലക ജോലിക്കായി അപേക്ഷിക്കാന് ആവശ്യപ്പെട്ട് ബിസിസിഐ പ്രതിനിധികള് അനില് കുംബ്ലെയെ സമീപിച്ചതായാണ് റിപ്പോര്ട്ട്. ബിസിസിഐയുമായി ഇടഞ്ഞുനില്ക്കുന്ന കോലിക്ക് കുംബ്ലെ വീണ്ടും പരിശീലകനായി എത്തുന്നത് കൂടുതല് കുരുക്കായേക്കും. ഏറെ വൈകാതെ ഏകദിന ക്രിക്കറ്റ് ടീം നായക സ്ഥാനവും വിരാട് കോലിക്ക് ഒഴിയേണ്ടി വന്നേക്കാമെന്നാണ് വിലയിരുത്തല്. 2016 17 കാലഘട്ടത്തിലാണ് അനില് കുംബ്ലെ ഇന്ത്യന് ക്രിക്കറ്റ് ടീമിനെ പരിശീലിപ്പിച്ചത്. ബിസിസിഐ നിഷ്കര്ഷിച്ച മാനദണ്ഡങ്ങള് പാലിച്ച്, സച്ചിന് തെന്ഡുല്ക്കര്സൗരവ് ഗാംഗുലിവി. വി എസ്. ലക്ഷ്മണ് എന്നിവര് ഉള്പ്പെട്ട ഉപദേശക സമിതിയാണ് വിശദമായ അഭിമുഖത്തിലൂടെ കുംബ്ലെയെ പരിശീലകനായി തിരഞ്ഞെടുത്തത്. ഏറെ പ്രതീക്ഷയോടെയാണ് ചുമതലയേറ്റതെങ്കിലും, ഇന്ത്യന് നായകനായി വിരാട് കോലി വന്നതോടെ ഇരുവരും തമ്മില് അസ്വാരസ്യം ഉടലെടുത്തു. തമ്മില് ചേര്ന്നുപോകാനാകാതെ വന്നതോടെ ഒരു വര്ഷത്തിനുശേഷം കുംബ്ലെ ഇന്ത്യന് പരിശീലക സ്ഥാനമൊഴിയുകയായിരുന്നു. 2017ലെ ചാംപ്യന്സ് ട്രോഫി ഫൈനലില് ഇന്ത്യ പാക്കിസ്ഥാനോടു തോറ്റതിനു പിന്നാലെയായിരുന്നു രാജി. പിന്നാലെ സച്ചിന് ടെന്ഡുല്ക്കര്, സൗരവ് ഗാംഗുലി, വിവി എസ് ലക്ഷ്മണ് എന്നിവര് അടങ്ങുന്ന സമിതി രവി ശാസ്ത്രിയിലേക്കെത്തുകയായിരുന്നു. ശാസ്ത്രിയെ പരിശീലകനാക്കുകയെയന്ന് സച്ചിന്റെ നിര്ബന്ധമായിരുന്നു. ശാസ്ത്രി പോവുമ്ബോള് ഒരിക്കല്കൂടി കുംബ്ലെയെ കൊണ്ടുവരാന് ബിസിസിഐ നിര്ബന്ധിതരാവുകയാണ്. രാഹുല് ദ്രാവിഡ്, മുന് ശ്രീലങ്കന് താരം മഹേല ജയവര്ധനെ എന്നിവരെ സമീപിച്ചെങ്കിലും ഇരുവരും പിന്മാറുകയായിരുന്നു. കോലിയുടെ വാക്കുകള്ക്ക് ചെവികൊടുത്ത് കുംബ്ലെയെ കൈവിട്ടത് ഇന്ത്യന് ക്രിക്കറ്റില് തെറ്റായ സന്ദേശമാണ് നല്കിയതെന്ന തിരിച്ചറിവിലാണ് വീണ്ടും കുംബ്ലെയെ കൊണ്ടുവരാനുള്ള നീക്കം. അന്ന് കുംബ്ലെയെ പരിശീലക ജോലിക്കായി തിരഞ്ഞെടുത്ത ബിസിസിഐ ഉപദേശക സമിതി അംഗമായ മുന് ക്യാപ്റ്റന് സൗരവ് ഗാംഗുലി ബിസിസിഐ പ്രസിഡന്റാണെന്നതും ശ്രദ്ധേയം. കുംബ്ലെയ്ക്ക് ഒപ്പം മുന് താരം വി.വി എസ്. ലക്ഷ്മണിനോടും പരിശീലക ജോലിക്കായി അപേക്ഷിക്കാന് ബിസിസിഐ ആവശ്യപ്പെട്ടിട്ടുണ്ട്. ഇന്ത്യയ്ക്കായി നൂറിലധികം ടെസ്റ്റുകള് കളിച്ചിട്ടുള്ള താരങ്ങളാണ് കുംബ്ലെയും ലക്ഷ്മണും. ഐപിഎലില് സണ്റൈസേഴ്സ് ഹൈദരാബാദിന്റെ മെന്ററാണ് ലക്ഷ്മണ്. ഇദ്ദേഹം കളത്തിലിറങ്ങിയാലും ബിസിസിഐ മുന്ഗണന നല്കുന്നത് കുംബ്ലെയ്ക്കു തന്നെയാണ്. അന്ന് അനില് കുംബ്ലെയെ കൈവിട്ട തെറ്റ് തിരുത്താന് സമയമായി. കോലിയുടെ സമ്മര്ദ്ദത്തിന് വഴങ്ങി കുംബ്ലെയെ കൈവിട്ട തീരുമാനം അത്ര നല്ല മാതൃകയല്ല സമ്മാനിച്ചത്. കുംബ്ലെയും ലക്ഷ്മണും ജോലിക്ക് അപേക്ഷിക്കാന് സന്നദ്ധരാണോ എന്നു മാത്രമേ ഇനി അറിയേണ്ടതുള്ളൂ ബിസിസിഐ വൃത്തങ്ങളെ ഉദ്ധരിച്ച് പിടിഐ റിപ്പോര്ട്ട് ചെയ്തു. ട്വന്റി20 ലോകകപ്പിനുശേഷം ടീമിന്റെ നായകസ്ഥാനം ഒഴിയുമെന്ന് വിരാട് കോലി പ്രഖ്യാപിച്ചതിനു പിന്നാലെയാണ് കുംബ്ലെയെ തിരികെയെത്തിക്കാനുള്ള നീക്കം ബിസിസിഐ സജീവമാക്കിയതെന്നതും ശ്രദ്ധേയം. നിലവിലെ സാഹചര്യത്തില് വിദേശ പരിശീലകനേക്കാള് നല്ലത് സ്വദേശി പരിശീലകന് തന്നെയാണെന്ന ബിസിസിഐ വിലയിരുത്തലും ഇരുവരുടെയും സാധ്യതകള് വര്ധിപ്പിക്കുന്നുണ്ട്. ഇന്ത്യയുടെ ബാറ്റിങ് പരിശീലകന് വിക്രം റാത്തോര് മുഖ്യ പരിശീലകനായേക്കുമെന്ന അഭ്യൂഹങ്ങളേക്കുറിച്ചും ബിസിസിഐ പ്രതിനിധി പ്രതികരിച്ചു. റാത്തോറിന് വേണമെങ്കില് മുഖ്യ പരിശീലക ജോലിക്കായി അപേക്ഷിക്കാം. പക്ഷേ, അദ്ദേഹത്തിന് ഇന്ത്യന് സീനിയര് ടീമിന്റെ മുഖ്യ പരിശീലകനാകാന് മാത്രം യോഗ്യതയുണ്ടോ എന്ന് സംശയമുണ്ട്. സഹപരിശീലക വേഷമാകും അദ്ദേഹത്തിന് കൂടുതല് ഉചിതം. എങ്കിലും അദ്ദേഹത്തിനും അപേക്ഷിക്കാന് തടസ്സമില്ല ബിസിസിഐ പ്രതിനിധി പറഞ്ഞു. Stories you may Like